खतरों से भरा था सफर, फोर्स के जवानो ने रोड ओपनिंग पार्टी लगाकर कराई डिलिवरी

रायपुर. छत्तीसगढ़ के बीजापुर जिले के मंडीमरका की गर्भवती को सुरक्षित प्रसव करवाने में कोबरा बटालियन के जवानों ने 11 किमी तक रोड ओपनिंग पार्टी (आरओपी) लगाई। 22 जुलाई शुक्रवार की दोपहर 29 साल की गर्भवती सुक्को तेलम ने दो जुड़वा पुत्रियों को जन्म दिया। अब जच्चा-बच्चा दोनों सामान्य हैं। इन्हें आॅब्जर्वेशन पर रखा गया है।

- मंडी मरका गांव की इस गर्भवती महिला को डिलीवरी के लिए उसके परिजन शुक्रवार को किसी तरह चारपाई पर लेकर आ रहे थे।

- तर्रेम में तैनात सीआरपीएफ जवानों से उन्होंने उसकी गंभीर स्थिति को देखते हुए किसी तरह हाॅस्पिटल तक पहुंचाने का निवेदन किया।

- 11 किलोमीटर का सफर खतरे से खाली नहीं था, क्योंकि घने जंगल में नक्सली फोर्स पर गात लगाए बैठे रहते हैं।

- इस सबके बावजूद मानवता का परिचय देते हुए जवानों ने उसे बासागुड़ा हास्पिटल ले जाने की व्यवस्था की। महिला ने शुक्रवार की शाम को ही स्वस्थ जुड़वा बच्चियों को जन्म दिया।

- 204 कोबरा बटालियन के प्रवक्ता वीवीएन प्रसन्ना ने बताया तर्रेम कैंप से दक्षिण -पूर्व में स्थित कैम्प से करीब 11 किमी दूर मंडीमरका में सुक्को तेलम के गंभीर होने की खबर लगी थी।

- महिला की हालत को देखते सहायक कमांडेंट अखिलेश कुमार चौबे ने फौरन वाहन की व्यवस्था की। महिला को बासागुड़ा हाॅस्पिटल लाकर उसका परीक्षण किया गया।

खतरे से खाली नहीं था 11 किमी का सफर

- मंडीमरका से बासागुड़ा के बीच घने जंगल की आड़ लेकर घात लगाए नक्सली कई मौकों पर सुरक्षा बल के जवानों पर जानलेवा हमला किया है।

- इस खतरे के मद्देनजर सीआरपीएफ के लिए यहां सामान्य रूप से जाना खतरे से खाली नहीं था और इसलिए रोड ओपनिंग पार्टी लगाई गई।

- जरूरत पड़ने पर खून की कमी दूर करने निपटने जवानों को तैयार रखा गया था। ग्रामीणों ने सीआरपीएफ का दिल से शुक्रिया अदा किया है।